Amplats dank meer as 600 stakende werkers af | Netwerk24
Deur Elvira Wood 20 Mei 2019 09:50
Anglo American Platinum (Amplats) het begin om stakende werkers by sy Mototolo-platinummyn af te dank.
Dit kom nadat lede van die mynwerkersvakbond die General Industrial Workers Union of South Africa (Giwusa) op 12 Mei by dié myn begin staak het.
Amplats het Maandagoggend vroeg in 'n verklaring op die JSE se nuusdiens, Sens, gesê dat dié staking onwettig is.
Giwusa het hom glo reeds op 9 Mei ingelig dat hy beplan om by die myn buite Rustenburg te staak. Die vakbond beweer dat die veranderinge wat Amplats aan lede se mediese skema gemaak het toe hy die myn in November 2018 by Glencore gekoop het mynwerkers se diensvoorwaardes verander. Hy het 'n geskil by die Kommissie vir Versoening, Bemiddeling en Arbitrasie (KVBA) geregistreer.
Amplats sê hy het net die lede se mediese skema met sy eie – Platinum Health – vervang wat soortgelyke voordele bied. Hy het op 10 Mei 'n interdik by die arbeidshof bekom wat die werkers verbied om te staak.
Lede van Giwusa het egter besluit om dit te ignoreer. Die vakbond het hom ook nie op 'n beroep deur Amplats gesteur dat werkers moet terugkeer werk toe nie.
"Die versoeke is geïgnoreer en Amplats het dus geen ander keuse nie as om 50% van die Mototolo-myn se ondergrondse arbeidsmag af te dank," sê hy in die verklaring.
Amplats sê die staking het produksie tot dusver minimaal beïnvloed. Hy sê hy ondersoek opsies om te verseker dat die myn sy optimale produksievlakke so gou as moontlik bereik.